《久旱》
宋代·刘攽

山城带嵩高，常候嵩高云。云兴似焚柴，雨注如翻盆。

田莱数百里，下泽犹平原。虽有耕凿勤，不如霢霂恩。

哀此民生微，所赖刍狗仁。乃知丘陵外，独有五岳尊。

今春苦淫霖，宿麦才廑存。过夏乃不雨，穷秋气如燔。

象龙杳无艺，巫鼓空屡奔。豆苗落为萁，藜莠乘冬温。

黔首困粒食，或有茹草根。卖牛供租赋，不忍闻此言。

此事亦神羞，谁能叫其阍。登高望连峰，正见朝烟昏。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。